РЕШЕНИЕ НА КОМИСИЯТА
от 20 март 2014 година
относно съответствията между категориите на свидетелствата за управление
(нотифицирано под номер С(2014) 1625)
(текст от значение за ЕИП)
(2014/209/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/126/ЕО на Европейския парламент и на Съвета от 20 декември 2006 г. относно свидетелствата за управление на МПС (1), и по-специално член 13, параграф 1 от нея,
като има предвид, че:
(1)
Директива 2006/126/ЕО предвижда взаимно признаване за всички свидетелства за управление, издадени от държавите членки, включително издадените преди датата на прилагане на принципа на взаимно признаване.
(2)
Принципът на взаимно признаване на свидетелствата за управление изисква пълно признаване на всички права, които са били предоставени на притежателя на свидетелството в съответствие с националните разпоредби в сила към съответния момент.
(3)
Директива 2006/126/ЕО предвижда държавите членки да въведат съответствия между категориите на свидетелствата за управление, издадени преди нейното прилагане, и определените в член 4 от нея. За тези съответствия следва да бъде получено съгласието на Комисията в правно обвързваща форма.
(4)
След присъединяването на Хърватия към Съюза е необходимо в таблиците на съответствията, установени с Решение 2013/21/ЕС на Комисията (2), да бъдат включени свидетелствата за управление, издавани от тази страна.
(5)
След приемането на Решение 2013/21/ЕС за корекции в разрешените с него съответствия съобщиха Чешката република, Германия, Гърция, Италия, Словения и Швеция.
(6)
По тази причина Решение 2013/21/ЕС следва да бъде отменено,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за всички валидни свидетелства за управление, които са издадени от държавите членки и все още са в употреба.
Член 2
Таблиците на съответствията между категориите на свидетелствата за управление, издадени в държавите членки преди прилагането на Директива 2006/126/ЕО, и хармонизираните категории на свидетелствата за управление, определени в член 4 от Директива 2006/126/ЕО, са включени в приложението към настоящото решение.
Член 3
1. Категориите на свидетелствата за управление, които са издадени преди прилагането на Директива 2006/126/ЕО, дават право на притежателите да управляват моторни превозни средства от съответстващите категории, описани в приложението, без смяна на свидетелството за управление. За определени права може да важат съответните ограничения, които са изложени в приложението към настоящото решение.
2. При смяна на свидетелство за управление с образец на свидетелство за управление на ЕС, както е описано в приложение I към Директива 2006/126/ЕО, се предоставят равностойни права, както е описано в приложението към настоящото решение.
3. Кодовете, които указват ограничението на съответните права, представляват хармонизирани кодове на ЕС, определени в приложение I към Директива 2006/126/ЕО.
4. Принципът за взаимно признаване, определен в член 2, параграф 1 от Директива 2006/126/ЕО, не се прилага за националните категории на свидетелствата за управление.
Член 4
Решение 2013/21/ЕС се отменя, считано от деня на влизането в сила на настоящото решение.
Член 5
Адресати на настоящото решение са държавите членки.
Съставено в Брюксел на 20 март 2014 година.